**Kristina Petrushina** (s. 27. helmikuuta 1997 Omsk, Venäjä), paremmin tunnettu artistinimellä **Keyyo**, on ruotsalainen venäläissyntyinen tubettaja, koomikko ja juontaja.

Ura
---

Petrushina alkoi jo 9-vuotiaana säästää rahaa hankkiakseen oman kameran. Hän loi tilin YouTubeen vuonna 2009 ja aloitti videoiden julkaisemisen vuonna 2011. Hän teki aluksi videoita siitä, millaista on olla nuori, sekä sketsejä itse keksimillään hahmoilla. Artistinimen *Keyyo* hän keksi 8-vuotiaana ottamalla englannin kielen sanan *key* ('avain') ja lisäämällä siihen päätteen -yo, mikä kuulosti hänestä hauskalta. Vuonna 2014, kun hänen kanavallaan oli jo yli 100 000 tilaajaa, hän sai oman televisio-ohjelman nimeltä *Keyyo & co.* SVT:lle. Samana vuonna hän voitti ruotsalaisessa tubettajagaalassa Guldtubenissa palkinnon *Årets stjärnskott* (Vuoden lupaus). Kaksi vuotta myöhemmin hänet valittiin samassa gaalassa Ruotsin hauskimmaksi tubettajaksi.

Vuonna 2017 Petrushina juonsi Pär Lernströmin kanssa Ruotsin Talent-ohjelmaa TV4:ssä.

Syksyllä 2017 Petrushina alkoi toisen ruotsalaisen tubettajan Hampus Hedströmin kanssa tehdä podcastia nimeltä *Frågar åt en kompis* ("Kaverin puolesta kyselen").

Vuonna 2019 Petrushina teki yhdessä koomikko Johan Rheborgin kanssa kuuden jakson mittaisen ohjelman *Keyyo med Rheborg i Ryssland*, jossa he matkustivat Petrushinan synnyinkaupunkiin Siperian halki junalla samalla tavalla kuin Petrushina oli lapsena matkustanut toiseen suuntaan, ja matkan varrella he tutustuivat maahan.

Keväällä 2021 Petrushina osallistui Ruotsin Tanssii tähtien kanssa -ohjelmaan (*Let's Dance*) korvaten Carola Häggkvistin, joka vetäytyi kilpailusta uupumisen takia. Heinäkuussa 2021 hän oli Sveriges Radio P1:ssa kesäpuhujana.

Yksityiselämä
-------------

Petrushina syntyi Venäjän Omskissa vuonna 1997 ja muutti Ruotsiin 9-vuotiaana. Ruotsissa hän varttui Smedjebackenissa Taalainmaalla. Hän on opiskellut taidelinjalla Schillerin lukiossa Göteborgissa ja asuu nykyään Tukholmassa.

Lähteet
-------

1. 1 2 3  Malou Wilson: 7 saker du vill veta om Kristina "Keyyo" Petrushina *hant.se*.  24.4.2020. Viitattu 30.4.2021. (ruotsiksi)
2. ↑  Keyyo - Tietoja *youtube.com*. Viitattu 30.4.2021.
3. ↑  Mathilda Olausson: Keyyo om nätsuccén: "Målet är Stockholm" *expressen.se*.  29.5.2015. Viitattu 30.4.2021. (ruotsiksi)
4. 1 2 3  Johanna Hagström: Keyyo från Göteborg får egen SVT-show *gp.se*.  Arkistoitu 2.4.2015. Viitattu 30.4.2021. (ruotsiksi)
5. ↑  PewDiePie blev Årets Youtuber *svt.se*.  16.4.2014. Viitattu 30.4.2021. (ruotsiksi)
6. ↑  De leder nya "Talang" i TV4 *aftonbladet.se*.  18.7.2016. Viitattu 30.4.2021. (ruotsiksi)
7. ↑  Supersuccé för RadioPlays nya poddar *mynewsdesk.com*.  31.8.2017. Viitattu 30.4.2021. (ruotsiksi)
8. ↑  Kerstin Abrahamsson: Tv-profilerna på känslofylld resa till Ryssland: "Jäkligt tufft" *expressen.se*.  4.4.2019. Viitattu 30.4.2021. (ruotsiksi)
9. ↑  Ebba Larsson, Joakim Magnå: Klart: Keyyo ersätter Carola i "Let's dance" *expressen.se*.  28.4.2021. Viitattu 30.4.2021. (ruotsiksi)
10. ↑  Kristina "Keyyo" Petrushina *Sveriges Radio*.  17.7.2021. Viitattu 18.7.2021. (ruotsiksi)
11. ↑  Johanni Sandén: Youtubern "Keyyo" från Smedjebacken kan vinna pris på gala *dt.se*.  24.4.2018. Viitattu 30.4.2021. (ruotsiksi)
12. ↑  Mia Zettermark: Programledaren Keyyo: "Jag är besatt av kaktusar" *expressen.se*.  30.3.2020. Viitattu 30.4.2021. (ruotsiksi)